**Платформа за отворену науку**

Универзитет у Београду је у процесу формирања значајних стратегијских документа који се тичу отвореног приступа науци, а који се спроводи према упутствима Министарства просвете, науке и технолошког развоја Републике Србије. Платформа за отворену науку усвојена је 9. јула 2018. године и подразумева следећа четири кључна елемента:

1. Отворени приступ научној литератури
2. Доступност података прикупљених у научним истраживањима
3. Транспарентност научне комуникације и методологије
4. Развој дигиталне инфраструктуре кокја омогућава остваривање три прва циља.

Отворена наука претпоставља отворени приступ научним публикацијама и отворени приступ примарним подацима (базама података прикупљенима током истраживања на којима се заснивају резултати представљени у радовима; у друштвено-хуманистичким наукама овај термин подразумева ”грађу”, односно ”корпус”). Још увек није јасно утврђено на који начин ће примарни подаци у нашим научним дисциплинама бити похрањивани (да ли ће бити архивирани и доступни само истраживачима који су на њима радили или и читавој академској заједници).

Отворени приступ публикацијама подразумева приступ и коришћење (уз адекватно навођење извора) комплетној научној литератури. У случају публикација које се објављују уз било коју врсту подршке МПНТР РС, то значи да свака публикација (часопис, монографија, зборник и сл.) морају бити доступни и у електронском формату у отвореном приступу у оквиру репозиторијума који се конструишу на нивоу академске институције. Препорука је да сваки факултет има сопствени репозиторијум који је ”интероперабилан”, односно функционално повезан са репозиторијумом Рачунарског центра Универзитета у Београду (РЦУБ) и Универзитетске библиотеке ”Светозар Марковић”. Важно је навести да је 62% научних публикацијеа у Србији већ у отвореном приступу, као и да је ово европска иницијатива која већ неколико година представља услов за учешће на пројектима H2020, и која се преноси на следећи циклус научних пројеката које финансира Европска комисија, Horizon Europe 2020.

Питање ауторских права још увек није у потпуности решено, нарочито када се ради о публикацијама у иностранству (монографије, поглавља у колективним монографијама и часописи), али је претпоставка да ћемо се руководити такозваним ”Зеленим приступом” ауторским правима. То значи да ћемо имати право и обавезу да у факултетски репозиторијум **постављамо пред-финалне верзије свих својих реценизраних радова прихваћених за штампу.**

За више информација погледајте:

<https://avandeursen.com/2016/11/06/green-open-access-faq/#what-is-green-oa>

Ректорат је оформио радну групу која се бави логистичким и практичним питањима отвореног приступа и све одлуке које на том месту буду донете биће вам достављене у најкраћем могућем року.